विवाहपटलम्
वराहमिहिरकृत्ं विवाहपटलम्

विप1ab/ अज्ञातमध्यान्तसमुद्भवाय सर्वात्मने सर्वगताय तस्मै।
विप1cd/ प्रणम्य देवाय मनोभवाय खलीकृतं येन जगत् समग्रम्॥

विप2ab/ प्रजापतिर् मन्मथ एव यस्मात् कामाद् विना न प्रभवः प्रजानाम्।
विप2cd/ महत्सु सूक्ष्मेषु च सोऽस्ति देवः सर्वात्मकः सर्वगतश् च यस्मात्॥

विप3ab/ यस्मात् परन् नापरम् अस्ति किञ्चित् सौक्ष्म्यान् महत्वाच् च यतश् च नान्यत्।
विप3cd/ तेनेदम् एकेन मनोभवेन व्याप्तं जगच् छाऋङ्गभृतेव सर्वम्॥

विप4ab/ अगम्यगामी भगवान् प्रजेशः श्रोणीसहस्राङ्कतनुश् च शक्रः।
विप4cd/ चतुर्मुखो येन कृतश् च शम्भु समन्मथो मङ्गलम् आदधातु॥

विप5ab/ भगवान् अपि शार्ङ्गरथाङ्गधरो भगवत्(त्)वम् अवाप यतः।
विप5cd/ बहवोऽस्य भगा इति तेन कृतं भगवान् इति नाम जगत् प्रथितम्॥

विप6ab/ सीतावियोगेन बहुनि दुःखान्य् आप्तानि रामेण सलक्ष्मणेन।
विप6cd/ तानीह संस्मृत्य कलौ सहस्राण्य् अष्टौ तथाष्टौ च विवाहितानि॥

विप7ab/ दुर्भगास् तनयवर्जिताश् च या निःस्वसन्ति वनिताः पतिव्रता।
विप7cd/ ताः कुदैवविनिपातयन्त्रिता नान्यजन्मजनितैः सुदुस्कृतैः॥

विप8ab/ सुरभिकुसुमगन्धैस् तर्पयित्वा द्विजेद्रान् शुभतिथिदिवसर्क्षे दैववित्संप्रदिष्टे।
विप8cd/ उभयकुलविशुद्धे ज्ञातशीले सुरूपे प्रथमवयसि दद्यात् कन्यकां यौवनस्थे॥

विप9ab/ पुष्ये दिवसेऽथवा क्षणे वैवाह्येषु च भेषु कारयेत्।
विप9cd/ घटकारमृदा सुलक्षणाम् इन्द्राणीं कुशलेन शिल्पिना॥

विप10ab/ कुसुम्भरक्ताम्बरभूषणोज्ज्वलाः साध्व्यः सुरूपाः सुभगाः कुलोद्भवाः।
विप10cd/ नदीं नयेयुः सरोऽथवा तटं कन्याम् अलङ्कृत्य सहेन्द्र जायया॥

विप11ab/ सूर्पेणदिक्षु प्रमदा बलिं ता दत्वा सकालीयकगन्धदिग्धाम्।
विप11cd/ कुसुम्भरक्ताम्बरवेष्टिताङ्गीं शचीसकाशं प्रमदा नयेयुः॥

विप12ab/ दध्योदनेन हविषा मधुना च कन्या संपूज्य शक्रदयितां च सलोहस्ता[ऊ.सलोहहस्ता]।
विप12cd/ तूष्णीं प्रणम्य शिरसा गृहम् एव यायाद् देवीं प्रगृह्य मुदिता नियतैश् च केशैः॥

विप13ab/ गृहे स्तितां[ऊ.स्थितां] तां पुरुहूतपत्नीं प्राङ्मध्यास्तमयेषु कन्या।
विप13cd/ स्रग्गन्धधूपैः प्रतिपूजणेच्[ऊ.प्रतिपूजयेच्] च पाणीग्रहं यावद् उपागतेति॥

विप14a/ रत्नानीन्दुकरः स्रजः शुभगता हर्म्योत्पलान्य् आसवः
विप14b/ तांबूलं प्रवराम्बराणि रुचिरं गीतं विभूत्यश् चया।
विप14c/ यस्मान् न स्त्रियम् अन्तरेण हि नृणां सर्वाण्य् अभिप्रीतये
विप14d/ तस्माद् वच्मि तदाप्तियोग्यसमयो धर्मार्थकामाय च॥

विप14e/ उक्तं जन्मनि यत् तद् एव भविता यद्य् अङ्गनानां फलम्।
विप14f/ व्यर्थो न त्व् अयम् आदरं परिणये तत्काललग्नादिगः॥

विप15ab/ अज्ञातं प्रथमं प्रधानम् अपरं तद्व्यञ्जकं योषिताम्।
विप15cd/ उद्वाहे नियति नयत्य् अतिबलाद् वेलासमायुक् फलैः॥

विप16a/ वात्स्यो वर्षम् अनोजम् इच्छति तथा एभ्यो जनश् चोत्तरं
विप16b/ स्त्रीणां मानम्[ऊ.नामम्] ऋतुं विहाय मुनयो माण्डव्यशिष्या जगुः।
विप16c/ चैत्रं प्रोज्झ्य पराशारो कथयते दुर्भाग्यदं योषितां
विप16d/ आषाढादिचतुष्टयेन शुभदं कैश् चित् प्रदिष्टं द्विजैः॥

विप17ab/ श्रेष्ठं पक्षम् उषन्ति शुक्लम् असितस्याद्यं त्रिभागं तथा।
विप17cd/ रिक्तां प्रोज्झ्य तिथिं तथा त्व् अयनयोः सन्धिं च शेषाः शुभाः॥

विप18ab/ आग्नेयग्रहवासरेषु कलहः प्रीतिस् तु सत्सूत्तमान्[ऊ.सत्सूत्तमा]।
विप18cd/ कैश्चित् स्थर्यम् उषन्ति सौरदिवसे चान्द्रे समापत्निकम्॥

विप19ab/ मृगशिरसि मघायां हस्तमित्रोत्तरासु स्वसननिरृतिपूषाधातृदेवेषु चोढा।
विप19cd/ बहुसुतशुख[ऊ.सुख]दासीवित्तसौभाग्ययुक्ता जनयति परितोषं कन्यका बान्धवानाम्॥

विप20ab/ आर्द्राद्ये भचतुष्टये विधवता साग्नेययाम्ये स्मृता।
विप20cd/ शेषेष्व् अक्षयदोषशोकमरणं व्याध्याद्यनिष्टं बहुः॥

विप21ab/ प्रीतिर् जन्मसु तारकासु परतः सञ्ज्ञानुरूपं फलम्।
विप21cd/ चन्द्रे चोपचयाऽ'द्यसप्तमगते सौभाग्यसौख्याप्तयः॥

विप22ab/ नक्षत्रतुल्यं फलम् आह गर्गः क्षेणेषु नक्षत्रपसञ्ज्ञितेषु
विप22cd/ हारीतबभ्रू द्विजदेवलश् च विष्टि विनाऽन्यत् करणं प्रशस्तम्॥

विप23ab/ तिथिदिनकरणर्क्षलग्नवीर्यं परिचयम् आह पराशरः क्रमेण।
विप23cd/ तिथिर् इति बलबान् वदन्ति गर्गाः करणबलाद् दिवसोऽपि भागुरिश् च।
विप23एf/ दिनकरणबलाद् भृगुर् भवीर्यं बलम् उदयस्य जगाद जीवशर्मा॥

विप24ab/ करणभतिथयोऽर्धभुक्तभोगाः स्वफलकरा न भवन्ति तत्र साम्ये।
विप24cd/ करणतिथिवासरोदयानां चरणविवृत्थिर् अनुक्रमात् फलानाम्॥

विप25ab/ षट्काष्टके मरणवैरवियोगदोषा द्विर् द्वादशे निधनताऽप्रजाता त्रिकोणे।
विप25cd/ प्रीतिः परा निगदिता समसप्तकेषु शेषेष्व् अनेकविधसौख्यसुतार्थसंपत्॥

विप26a/ षट्काष्टकेऽपि भवनाधिपम् एव भाव
विप26b/ एकाधिपत्यम् अवलोक्य च वश्यराशिम्।
विप26c/ कार्यो विवाहसमयः शुभकृत् सदुक्तः
विप26d/ स्तारा[ऊ.तारा] भवेद् यदि परस्परतोऽनुकूला॥

विप27a/ दारिद्रयं[ऊ.दारिद्र्यं] रविणा कुजेन मरणं सौम्येन नस्युः प्रजाः
विप27b/ दौर्भाग्यं गुरुणा सितेन सहिते चन्द्रेण सापत्निका।
विप27c/ प्रव्रज्यार्कसुतेन सेन्दुजगुरौ वाञ्छन्ति केचित् छुभम्
विप27d/ व्याध्यैर् मृत्युर् अणंग्रहैर्[ऊ.असङ्ग्रहैर्] बहुविधा दीक्षा प्रवासाः शुभैः॥

विप28ab/ क्रिये कुमारेष्व् अनुरक्तचित्ता विहीनवित्ता गवि गोव्रता च।
विप28cd/ कुलद्वयानन्दकरी तृतीये कुलीरलग्ने कुलटा नृशंसा॥

विप29ab/ हरौ प्रसूता सकृद् आश्रिता पितुः पतिप्रियाऽति श्वशुरस्य षष्ठभे।
विप29cd/ तुलादिमानार्थवती तुलाधरे तथालिनि क्रन्दति नित्यम् अस्थिरा॥

विप30ab/ धनुषि कुलटा तत्पूर्वार्द्धे सतीत्य् अपरे जगुः।
विप30cd/ मृगझषघटेष्व् अन्याशक्ता जराम् उपगच्छति॥

विप31ab/ द्विपदभवनप्रापी योऽंशः स शुभोऽन्यगृहोदये।
विप31cd/ द्विपदभवनेष्व् अप्य् अन्यांशा न भवन्ति शुभावहा॥

विप32ab/ भानुर् मृत्युर् न बहुधनतां भर्तृदायाद् अवित्तं[ऊ.वित्तं] बन्धुध्वंसं तनयविरहं भर्तृवृद्धिं परां च।
विप32cd/ वैधव्यं स्यान्[ऊ.प्राक्] न लघुमरणं धर्महानिं विशीलं लाभानेकान् व्ययम् अपि ददात्य् उद्गमर्क्षात् क्रमेण॥

विप33ab/ शशिन्य् अश्वा सार्था तद् अनु शुभता बान्धवहिता विपुत्रा बन्ध्यार्ता भवति ससपत्ना[ऊ.सपत्ना]ऽ'शुनिधना।
विप33cd/ जनित्री कन्यानाम् अथ विहतकर्माऽतिधनिनी व्ययाशक्तेत्य् एके जगुर् अशुभदा बन्धुषु जले॥

विप34ab/ मृत्युर् नैःस्वं सार्थता बन्धुवैरं न स्युः पुत्रा भर्तृवृद्धिं कुमैत्रीम्।
विप34cd/ रक्तस्रावो नानुकुल्ये च भर्तुः क्रव्याच्छैल्यं स्वाप्तिनाशं च भौमे॥

विप35ab/ भर्तृव्रता सुगृहिणी पतिपक्षपूज्या बन्ध्वर्चिता बहुसुता विजितारिपक्षा।
विप35cd/ बन्ध्या व्यसुर् नियमदानकृशाङ्गवित्ता मायावती धनवती व्ययनीय[ऊ.व्ययनी] सौम्ये॥

विप36ab/ पत्युः प्रियाऽति धनिनी मुदिता धन्याढ्या पुत्रान्विता हतपरा न समेति भर्ता।
विप36cd/ क्षीणायुषा शुभरता शुभसिद्धकार्या स्वायान्विता तदुभयोपकृता च जीवे॥

विप37a/ प्रिया पत्युर् लुब्धा पतिसहजशक्ता कुलहिता
विप37b/ सुपुत्रा वैराढ्या तद् अनु कुलटा क्षिप्रनिधना।
विप37c/ रता नित्यं धर्मे बहुकुशलकर्मण्य् अभिरता
विप37d/ भवत्य् आयप्राया क्षपितविभवा चेति भृगुणा॥

विप38a/ पुंश्चल्य् अस्वा बहुधनवती स्वल्पदुग्धार्कपुत्रे
विप38b/ हृद्रोगा''र्ता विनिहतपरा गर्भविस्रावशीला॥

विप38c/ रोगान् मुक्ता स्खलितनियमा पापशीलाऽतिवित्ता
विप38d/ पानैर् अर्थान् नयति विलयं प्राविलग्नात् क्रमेण॥

विप39ab/ सौम्या व्ययास्तनिधनं त्र्यरिभं च शुक्रे[ऊ.शुक्रः] हित्वा स्थितस् त्रिधनलाभगतः शशाङ्कः।
विप39cd/ पापा त्रिषड्निधनलाभगता विवाहे हित्वाऽष्टमं क्षितिजम् इष्टफलानि दद्युः॥

विप40ab/ सुतहिबुकवियद्विलग्नधर्मेष्व् अमरगुरुर् यदि दानवार्चितो वा।
विप40cd/ यद् अशुभम् उपयाति तच् छुभत्वं शुभम् अपि वृद्धिम् उपैति तत्प्रभावात्॥

विप41ab/ अनिष्टस्थानसंस्थोऽपि प्रशस्तफलदः शशिः।
विप41cd/ सौम्यभागेऽधिमित्रण[ऊ.'धिमित्रेण] बलिना चेन् निरीक्ष्तः॥

विप42ab/ नरग्रहबले स्त्रीणां पुमान् भवति बल्लभः।
विप42cd/ विपरीतेऽङ्गना भर्तुर् अर्थाद् अन्यत् प्रकल्पयेत्॥

विप43ab/ शुक्रसूर्यास्तपतिषु शत्रुभे वा तदंशके।
विप43cd/ विरोधमूढा यात्य् आशु श्वस्रुश्वसुरभर्तृषु॥

विप44ab/ विलग्नांशः स्वनाथेन यद्य् उद्वाहे न दृश्यते।
विप44cd/ पुंविनाशस् ततोऽस्तांशे यद्य् एवं योषितस् तथा॥

विप45ab/ गुरुसितयोर् उच्चगयोर् एकतमे वा विलग्नगे कन्या।
विप45cd/ राज्ञि भवत्य् असंशयम् एव गुरुसौम्ययोश् चोढा॥

विप46ab/ स्वजामित्रोदये लग्ने शुभे कार्या चतुर्थिका।
विप46cd/ स्ववर्णसदृशा जारास् त्र्याद्यैर् एकर्क्षसंस्थितैः॥

विप47ab/ चरभवनगतं विहाय सत्यः शशिनम् उवाच शुभप्रदं विवाहे।
विप47cd/ मुनिवचनविरोधि तच् च सूत्रे न तु कथिते पवनर्क्षवैश्वदेवे॥

विप48ab/ राश्युद्गमद्वादशराशिचक्रे युक्ता विवाहा मुनिभिः प्रदिष्टा।
विप48cd/ नामानि चक्रे ग्रहयोगलग्ने श्रीदेवकीर्तिः शृणु तस्य चऽ'र्या॥

विप49ab/ नन्दो भद्रो जीवो जीमूतः स्थावरो जयो विजयः।
विप49cd/ व्यालो रसातलमुखः क्षयस् तमोऽन्त्यो विवाहगणः॥

विप50ab/ सौम्ये विलग्ने नन्दः शुक्रे भद्रस् तथा गुरौ जीवः।
विप50cd/ आद्यन्तौ जीमूतः स्थावर इति मध्यमान्त्याभ्याम्॥

विप51ab/ सौम्यैर् अथ तैर् वा रविभौमशनैश्चरैः क्रमशः।
विप51cd/ सौम्यैः ज्ञेया सौम्या क्रूराः क्रुरैः[ऊ.क्रूरैः] समाख्याता॥

विप52ab/ दिनकरयोगाद् व्यालो भौमेन रसातलः क्षयः शनिना।
विप52cd/ तमसा तमो निरुक्तोऽथान्त्ये केतो[ऊ.केतोर्] कृतान्तश् च॥

विप53ab/ त्रिषु नन्दादिषु राज्ञी चतुर्षु चातः परं महादेवी।
विप53cd/ व्यालाद्येषु च पञ्चषु विधवाः शोच्या दरिद्राश् च॥

विप54ab/ अनधिकृतः शुभकृत् स्याद् एते[ऊ.एतैश्] चन्द्रोऽन्यथाऽधिकृतः।
विप54cd/ तस्मात् विवाहसमये न केन चित् सङ्गतः शशी धन्यः॥

विप55ab/ सप्त ते शशियोगा सौम्या[ऊ.सौम्यैः] सह सर्वकर्मसिद्धिकराः।
विप55cd/ अशुभफलदास् तु पापैः पत्युद्वहने विवर्ज्यास् ते॥

विप55एf/ तस्माद् एतान् योगान् मतिमां[सिच्.] सञ्चिव्त्य[ऊ.युञ्जीत] सर्वकार्येषु।
विप56ab/ ऊढा नन्दे कन्या देवीशब्दं समाप्नुयाद् अचिरात्॥

विप56cd/ भवति नरेन्द्रजननी भर्तुः प्राणैः प्रिया चैव।
विप57ab/ भद्रे पाणिग्रहणे यदि नाम कुमारिका समुपयाति॥

विप57cd/ सा त्वरितान् नृपशब्दं करोति भार्तुः कुलस्यापि।
विप58ab/ परिणीता जीवाख्ये कन्या विजयाय कीर्त्यते भर्तुः॥

विप58cd/ प्राप्नोति सा त्रिवर्गं कुलद्वयं चापि नन्दयति।
विप59ab/ जीमूते परिणीता विपुलान् भोगान् महाफलान् भुक्त्वा॥

विप59cd/ दृष्द्वा च नप्तृतनयान् सहभर्ता देवत्वम्।
विप60ab/ स्थावरयोगे कन्या पाणिग्रहम् एत्य विपुलम् ऐश्वर्यम्॥

विप60cd/ भर्तुर् निधानलाभान् प्राप्य कुलस्योन्नतिं कुरुते।
विप61ab/ पाणिग्रहम् एत्य जये जघन्यकुलजापि भर्तुर् ऐश्वर्यम्॥

विप61cd/ आवहति सदा कन्या निषेव्यमाना सपत्नीभिः।
विप62ab/ विजयां प्राप्योद्वाहं प्राप्नोति सुतान् यशोऽर्थलाभं च॥

विप62cd/ वंशस्य च प्रतिष्ठां परतो मरणाच् च सुरलोकम्।
विप63ab/ व्याले व्यालाकारा पाणिग्रहम् एति कन्यका दैवात्॥

विप63cd/ दारिद्र्यामययुक्ता नैकस्मिन् पुंसि सा रमते।
विप64ab/ पातालनामनि गता पाणिग्रहणे च पञ्चमान् मासात्॥

विप64cd/ सा प्राप्य दोषम् अतुलं परः प्राणान् परित्यजति।
विप65ab/ क्षयम् आसाद्योद्वाहं कन्या पक्षद्वयात् पतिं हत्वा॥

विप65cd/ नीचेन तु सह भर्त्रा क्षपयति जाराग्निना गोत्रम्।
विप66ab/ पाणिग्रहस् तमसि चेल् लक्षणगुणवित्ततोऽपि सम्पन्ना॥

विप66cd/ सप्तति रात्रात् क्षपयति यद्य् अपि जाता सुरेन्द्रेण।
विप67ab/ यदि खलु कृतान्तयोगे परिणयम् आयति कन्यका दैवात्॥

विप67cd/ सा श्वसुरबन्धुवर्गं क्षपयत्य् अचिरेण कालेन।
विप68ab/ आत्मोपेक्षकपोषकवधका इति राशयोऽर्थतोऽभिहितः॥

विप68cd/ एभ्यः शुभम् अशुभं वा निर्देश्या जन्मलग्नाभ्याम्।
विप69ab/ आत्मेति जन्मलग्नं पञ्चम नवमं च कीर्तितं तस्मात्॥

विप69cd/ द्विषट्कदशमभवनम् उपेक्षकाख्यं विनिर्दिष्टम्॥

विप70ab/ दुश्चिक्यं जामित्रं चैकादशकं च पोषकं ज्ञेयम्॥

विप70cd/ द्वादशनिधनचतुर्थं वधकाख्यं शास्त्रनिर्दिष्टम्।
विप71ab/ हित्वा शशाङ्कं यदि सप्त सौम्यैः पञ्चाशुभैः किं कथिता न सप्ता॥

विप71cd/ द्वित्र्यादियोगान् परिहृत्य कस्मान् नोक्तं शतं त्रिघनं विलग्ने।
विप72ab/ देशाचारस् तावद् आदौ विचिन्त्यो देशे देशे या स्थिति सैव कार्या॥

विप72cd/ लोकद्विष्टां पण्डिता वर्जयन्ति दैवज्ञोऽपि लोकमार्गेण यायात्।
विप73ab/ बृहस्पतौ गोचरशोभनस्थे विवाहम् इच्छन्ति च दक्षिणात्याः।
विप73cd/ रवौ शुभस्थे च वदन्ति गौडा न गोचरो मालवके प्रमाणम्॥

विप74ab/ हरौ प्रसुप्ते न च दक्षिणायने न चैत्रमासे न च पुष्यसंज्ञिते।
विप74cd/ तिथौ च रिक्ते शशिनि क्षयङ्गते रवीन्दुभौमार्किदिनेषु चाशुभम्॥

विप75ab/ व्यतिपातहतं दिनत्रयं व्यतिपातेन समं च वैधृतिम्॥

विप75cd/ तद् अपि स्फुटपातदर्शने द्विगुणं यदि वा न निश्चितम्।
विप76ab/ व्यतिपातव्याघातः षष्ठे दशमे च वैधृतं धिष्ण्ये॥

विप76cd/ विक्षोभणगण्डान्ताव् अतिधृतिसंख्ये च व्याघातः।
विप77ab/ तद् इदं व्यतिपातं च कथयन्ति उत्तरदिक्स्थिताजनाः॥

विप77cd/ व्यतिपातवद् आकुलस्थितं बहुसिद्धान्तविशेषकारणे।
विप78ab/ तथोत्तराः साकलसन्निकृष्टा माण्डव्यमातीयतुसार्द्धकेषु॥

विप78cd/ खशेषु हूणेषु न बाह्लिकेषु वा न, काणदेशेषु न गोपभोजाः।
विप79ab/ एकादशोक्तानि शुभानि भानि शेषाण्य् अनिष्टानि विवाहकाले॥

विप79cd/ तत्राग्नि[ऊ.तत्रापि] तारा शशिवीर्ययुक्ता त्रिंशन् मुहूर्ताश् च विचिन्तनीयाः।
विप80ab/ तुलाधरस्त्रीमिथुनाद् विवाह[ऊ.विहाय] लग्ने स्थिता पापफला न चान्ये॥

विप80cd/ त्रिंशांशकद्वादशभागभेदैर् द्रेष्काणहोराप्रमुखैर् विचिन्त्यः।
विप81ab/ मासे नाष्टाउ विष्टिदुष्टानि भानि तत्राप्य् एके रात्रिम् आहुर् दिनं च॥

विप81cd/ तिथ्यर्द्धेऽन्त्ये प्राप्तिनाशौ च विष्टे[ऊ.विष्टेः] चान्द्रं मानं विष्टिहेतु न शेषम्।
विप82ab/ प्राच्याः प्रायोः न्यूनवर्णाः सगोपाः संध्याकालं प्राहुर् इष्टं न शेषम्॥

विप82cd/ यावच् छान्तं गोरजो नाभ्युपेति तावत् तेषां चित्तशुद्धिर् विवाहे।
विप83a/ गोपैर् यष्टयाहतानां[ऊ.यष्ट्याहतानां] खुरपुटदलिता या तु धूलिर् दिनान्ते
विप83b/ सोद्वाहे सुन्दरीणां विपुलधनसुताश् चायुरारोग्यसंपत्॥

विप83c/ तस्मिन् काले न च र्क्षं न च तिथिकरणं नैव लग्नं न योगः
विप83d/ ख्यातः पुंसां सुखार्थं शमयति दुरितानि उत्थितं गोरजस् तु।
विप84ab/ कुलस्य देशस्य च चित्तवृत्तिर् न खण्डनिया[ऊ.खण्डनीया] विदुषा कदाचित्॥

विप84cd/ दोसः प्रतिस्यायकृतोऽपि योऽत्र संभाव्यते ज्यौतिषिकस्य सोऽज्ञैः।
विप85ab/ शास्त्रशरीरम् अबुध्वा बहुधा जल्पन्ति यद्य् अपि नानुमतम्॥

विप85cd/ काणानां विषयगतः प्राज्ञो निमिलयेन् नेत्रम्।
विप86ab/ एवं विवाहसमये गमने प्रवेशे कार्येषु मङ्गलयुतेष्व् अथवा परेषु॥

विप86cd/ दोषं कुशिक्षितकुदैवविदो वदन्ति रागेण वा पटुधियो नमोऽस्तु तेभ्यः।
विप87ab/ गोचरशुद्धाव् इन्दुं कन्याया यत्नतः शुभं वीक्ष्य॥

विप87cd/ तिग्मकिरणश् च पुंसः शेषैर् अवर्णैर् अपि विवाहः।
विप88ab/ न सकलगुणसंपल् लभ्यतेऽल्पैर् अहोभिर् बहुतरगुणयोगं योजयेत् मङ्गलेषु॥

विप88cd/ प्रभवति न हि दोषो भूरिभावे गुणानां सलिललव इवाग्नेः संप्रदीप्तेन्धनस्य।
विप89ab/ गुणशतम् अपि दोषः कश्चिद् एकोऽपि वृद्धः क्षपयति यदि नान्यत् तद्विरोधिगुणोऽस्ति।
विप89cd/ घटम् अपि परिपूर्णं पञ्चगव्यस्य शक्त्या मलिनयति सुराया बिन्दुर् एकोऽपि सर्वम्॥

विप90ab/ कृतकौतुकमङ्गलो वरो मधुपर्काद्यशनाद् अनन्तरम्॥

विप90cd/ ज्वलिताग्निसमक्षमङ्गलं यद् अवाप्नोति शुभाशुभं च तम्॥

विप91ab/ चक्रे वराहमिहिरः प्रणिपत्य साधून् सम्यक् विवाहपटलं पृथुतां विहाय।
विप91cd/ पूर्वं च यद् युवतिजन्मविधौ मयोक्तं संचिन्त्य तच् च सदसत्परिकल्पनीयम्॥

विवाहपटलं समाप्तम्

वाह्यसूत्राणि
विवाहपटलम्